钦定古今图书集成/明伦汇编/氏族典/第377卷 > 《凌迪知万姓统谱》 > 孔奋
## 钦定古今图书集成/明伦汇编/氏族典/第377卷 > 《凌迪知万姓统谱》 > 孔奋

按《后汉书孔奋传》，“奋字君鱼，扶风茂陵人。曾祖霸，元
帝时侍中。奋少从刘歆受《春秋左氏传》。王莽乱，奋与
老母幼弟避地河西。建武五年，窦融请奋署议曹掾，
守姑臧长。八年，赐爵关内侯。陇蜀平，征召至京，除武
都郡丞。时陇西馀贼隗茂等攻杀郡守，畏奋追，乃执
其妻子为质。奋年五十，惟一子，终不顾望，穷力讨之”，
遂禽灭茂等，奋妻子亦为所杀。世祖拜为武都太守。
奋以弟奇经明当仕，上病去官，卒于家。奋晚有子嘉，
官至城门校尉，作《左氏说》云。